Document ID: 31991L0338

NÕUKOGU DIREKTIIV,
18. juuni 1991,
millega kümnendat korda muudetakse direktiivi 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega
(91/338/EMÜ)
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artiklit 100a,
võttes arvesse komisjoni ettepanekut,1
koostöös Euroopa Parlamendiga,2
võttes arvesse majandus- ja sotsiaalkomitee arvamust3
ning arvestades, et:
meetmed siseturu järkjärguliseks rajamiseks tuleks vastu võtta perioodil, mis lõpeb 31. detsembril 1992; siseturg hõlmab sisepiirideta ala, kus on tagatud kaupade, isikute, teenuste ja kapitali vaba liikumine;
nõukogu on oma 25. jaanuari 1988. aasta resolutsioonis4 kutsunud komisjoni viivitusteta arendama erimeetmeid ühenduse tegevusprogrammiks, et võidelda keskkonna kaadmiumiga saastamise vastu; samuti tuleb kaitsta inimese tervist ning sellepärast tuleks rakendada üldine strateegia, millega eelkõige piiratakse kaadmiumi kasutamist ja ergutatakse võimalike asendusainete uurimist;
asendusainetega seotud teadmiste ja tehnika osas tehakse edusamme; sellepärast oleks soovitatav kõnealust olukorda süstemaatiliselt ümber hinnata, lähtudes kõnealuse resolutsiooniga ette nähtud teaduslike ja tehniliste uuringute tulemustest;
polüvinüülkloriidi (PVC) ei tohi värvida kaadmiumipõhiste pigmentidega; teatavateks rakendusteks on praegustes tehnoloogilistes oludes siiski vaja kasutada kaadmiumipõhist stabilisaatorit;
teatavate liikmesriikide poolt eespool osutatud ainete või neid sisaldavate valmististe kasutamise või turustamise suhtes juba kehtestatud piirangutel on otsene mõju siseturu rajamisele ja toimimisele; sellepärast on vaja ühtlustada liikmesriikide õigusakte selles valdkonnas ning sellest tulenevalt muuta I lisa direktiivis 76/769/EMÜ,5 mida on viimati muudetud direktiiviga 89/678/EMÜ,6
ON VASTU VÕTNUD KÄESOLEVA DIREKTIIVI:
Artikkel 1
Direktiivi 76/769/EMÜ I lisa muudetakse nii, nagu on sätestatud käesoleva direktiivi lisas. Siiski ei kohaldata neid uusi sätteid kaadmiumi sisaldavate toodete suhtes, mis on juba hõlmatud muude ühenduse õigusaktidega.
Artikkel 2
Tänu teadmiste ja tehnika arengule seoses kaadmiumist ja selle ühenditest vähem ohtlike asendusainetega, annab komisjon liikmesriikidega konsulteerides olukorrale uue hinnangu esmakordselt kolme aasta jooksul alates artikli 3 lõikes 1 osutatud kuupäevast ning seejärel korrapäraste ajavahemike tagant vastavalt direktiivi 76/769/EMÜ artikliga 2a ette nähtud korrale.
Artikkel 3
1. Liikmesriigid jõustavad käesoleva direktiivi täitmiseks vajalikud õigus- ja haldusnormid hiljemalt 31. detsembril 1992. Liikmesriigid teatavad sellest viivitamata komisjonile.
2. Kui liikmesriigid lõikes 1 osutatud meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 4
Käesolev direktiiv on adresseeritud liikmesriikidele.
Luxembourg, 18. juuni 1991

Labels: 3
15
1
20